Ngyiresi bɔɔlbɔ kuw Chelsea apaw nkan Brighton na Hove Albion hɔn kookyi a wɔfrɛ no Graham Potter dɛ hɔn kookyi. Chelsea paam hɔn Germany kookyi a ne dzin dze Owura Thomas Tuchel a ɔnye hɔn gyee nkɔɔpow etsitsir ebiasa ndeda a obiara anntse ase da. Dɛm nkɔɔpow yi nye UEFA Champions League,UEFA Super Cup na FIFA Club World Cup a nna Chelsea bɔɔlbɔ kuw no nngyee bi da no.
Ndeda anapa ndɔnwɔtwe mber mu na Chelsea bɔɔlbɔ kuw no wuranom Todd Boehly na Clearlake pamee Thomas Tuchel a dodowara frɛ no T.T. no ɔnam siantsir kor na ebien bi a tsitsir no bi nye dɛ, ɔammpen do amma bɔɔlbɔ kuw no ennya bɔɔlbɔnyi aberantsɛ a ɔagye dzin ankasa a ne dzin dze Cristiano Ronaldo a dodowara gye dzi dɛ fitsi ber a bɔɔlbɔ bɔbɔɔ adze no, ɔno na n’argodzi sɔ enyi papaapa no . Siantsir a Thomas Tuchel ammpen do no nye dɛ, aberantsɛ Cristiano Ronaldo nyim bɔɔl bɔ dze, naaso ɔnnyɛ adze a dza nna ɔpɛ dɛ ɔnye Chelsea bɔɔlbɔ kuw no yɛ no, ɔnye aberantsɛ yi yɛ a ɔbɛyɛ yie. Asɛm yi annyɛ mpanyimfo yi daw ma ntsi wɔpaam Thomas Tuchel ndeda anapa.
Ndeda araa so na nkaabɔ bae dɛ Chelsea bɔɔlbɔ kuw mpanyimfo nenam rohwehwɛ kookyi fofor a nna hɔn a hɔn edzin ridzi ehin nye Graham Potter a seseiara wɔapaw no no, Mauricio Pochetino a nkan no nna ɔyɛ PSGfo hɔn kookyi na Zinedine Zidane a nkan no nna ɔyɛ Real Madridfo hɔn kookyi.
Yawda ewiaber a Chelsea mpanyimfo paaw Graham Potter no, asɛm a Chelsea Twitter dwumadzinyi no dze too gua nye yi, “Chelsea bɔɔlbɔ kuw enyi agye dɛ ɔama Graham Porter akɔaba aba bɔɔlbɔ kuw no mu dɛ kookyi panyin na ɔdze ne nsa ahyɛ kɔntraagye mfe enum ase a ɔdze ne kankɔ bɔɔlbɔ na no bɔɔlbɔ adwen fofor bɔboa Chelsea bɔɔlbɔ kuw no”.
Graham Potter n’anomunsɛm a odzii kan a ɔdze too gua ber a wɔpaaw no no nye yi, “M’enyi agye mbordo dɛ mibegyina ama Chelsea bɔɔlbɔ kuw no. M’enyi agye dɛ menye Chelsea bɔɔlbɔ kuw mpanyimfo no so bedzi dwuma”.
M’enyi da kwan dɛ menye bɔɔlbɔfo ekukudam yi bɛyɛ edwuma na mahyehye kuw fofor na bɔɔlbɔ amambra fofor a hɛn ekyirtaafo soronko yi enyi bɛgye ho”.
Ngyiresifo na bɔɔlbɔ ekyirtaafo a wɔwɔ wiadze n’afɛndzanan nyinara rohwɛ kwan dɛ Owura Graham Potter bɛyɛ Ngyiresi kookyi a odzi kan a ɔnye Chelsea bɔɔlbɔ kuw no bɛgye Ngyiresi bɔɔlbɔ kɔɔpow a wɔfrɛ no EPL no dɛ mbrɛ Ngyiresi kookyi biara nnyee Ngyiresi bɔɔlbɔ kuw biara nngyee bi da no. Graham Potter n’akan a odzi kan dɛ Chelsea kookyi yɛ Memenda a ɔreba yi ber a aka sema eduasa ma abɔ duebien no na Chelsea na Fulham bɔɔlbɔ kuw no na wobesi dɛm akan no.
